description: Auri ei ole kuka tahansa vanhus. Hän on hammaslääketieteen professori emerita, jonka elämän pääsisältö on ollut työ. Mies ja tytär ovat menneet siinä sivussa. Kahdeksankymppisenäkin Aurissa on edelleen tyyliä: hän pukeutuu huolellisesti, lakkaa kyntensä punaisiksi ja antaa tutun taksikuskin kyyditä Stockmannille ostoksille. Hän pelkää ainoastaan halvaantumista, yksin kuolemista ja vieraiden ihmisten armoille joutumista. Hänestä tuntuu kuitenkin luontevalta päästää eleganttiin kotiinsa Natalia, sattumalta kohdalle osunut iltaopiskelija, ja pyytää tältä pikku palveluksia, jotka hän luonnollisesti korvaa avokätisesti. Kun Auri on tutustunut Nataliaan paremmin, hän tohtii pyytää tältä hiukan isompaakin palvelusta.Heidi Mäkisen esikoisromaanissa Ei saa mennä ulos saunaiholla lukijat hurmasi eritoten itsetietoinen ja kärkäskielinen kissa Kyllikki. Uudessa romaanissaan kirjailijan persoonallinen, hieman sarkastinen ääni saa uusia sävyjä hänen käsitellessään vanhuskysymystä hiukan uudenlaisesta näkökulmasta.Heidi Mäkinen on tamperelainen kirjailija ja suositun blogin pitäjä.
language: Finnish
title: Ei saa elvyttää
publisher: Karisto